Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Protokol 31 til EØS-aftalen indeholder særlige bestemmelser om samarbejdet mellem Fællesskabet og EØS-EFTA-staterne ud over de fire friheder.

2. Vedlagte udkast til afgørelse truffet af Det Blandede EØS-Udvalg har til formål at ændre protokol 31 med henblik på at udvide samarbejdet på området for informationstjenester og informationssystemernes sikkerhed. Det fastlægger rammerne for samarbejdet og fastsætter vilkårene for EØS-EFTA-staternes fulde deltagelse i fællesskabsaktioner på dette område:

- Forberedende foranstaltninger vedrørende fremme af europæisk digitalt indhold på globale net under budgetpost B5-334 i Den Europæiske Unions almindelige budget for regnskabsåret 2000.

3. I henhold til artikel 1, stk. 3, litra b), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på Kommissionens forslag Fællesskabets holdning til sådanne afgørelser.

4. Udkastet til afgørelse truffet af Det Blandede EØS-Udvalg forelægges Rådet til godkendelse. Kommissionen håber at kunne fremlægge Fællesskabets holdning i Det Blandede EØS-Udvalg i juli 2000.

Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 86 og 98, og

ud fra følgende betragtninger:

(1) Protokol 31 til aftalen blev ændret ved afgørelse nr. ../.. truffet af Det Blandede EØS-Udvalg den ... [1].

[1] EFT L ...

(2) De kontraherende parters samarbejde bør udvides til at omfatte forberedende foranstaltninger vedrørende fremme af europæisk digitalt indhold på globale net under budgetpost B5-334 i Den Europæiske Unions almindelige budget for regnskabsåret 2000.

(3) Protokol 31 til aftalen bør derfor ændres, således at dette udvidede samarbejde kan finde sted i løbet af regnskabsåret 2000 -

TRUFFET FØLGENDE AFGØRELSE:

Artikel 1

Følgende stykke indsættes i artikel 2 i protokol 31 til aftalen:

"6. EFTA-staterne deltager fra den 1. januar 2000 i fællesskabsforanstaltninger vedrørende følgende budgetpost i Den Europæiske Unions almindelige budget for regnskabsåret 2000:

- B5-334: Fremme af europæisk digitalt indhold på globale net."

Artikel 2

Udtrykket "stk. 5" i artikel 2, stk. 1, 2 og 3, i protokol 31 til aftalen erstattes af stk. "5 og 6".

Artikel 3

Denne afgørelse træder i kraft den ... 2000, forudsat at Det Blandede EØS-Udvalg har modtaget alle fornødne meddelelser i henhold til artikel 103, stk. 1 [2].

[2] [Forfatningsmæssige krav angivet.][Ingen forfatningsmæssige krav angivet.]

Den finder anvendelse fra den 1. januar 2000.

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den ... 2000.

På Det Blandede EØS-Udvalgs vegne

Formand

Sekretærer for Det Blandede EØS-Udvalg